**שרה אנג'ל** (נולדה ב-30 בספטמבר 1959) היא סופרת ישראלית. 

אנג'ל התפרסמה בגיל 23 במשפט פלילי שהחל בשנת 1982. באותה עת, הייתה נשואה לשמעיה אנג'ל, וכונתה בעולם התחתון הישראלי בשם "**שמוליק**".

ביוגרפיה
--------

שרה אנג'ל (לבית לוי) נולדה וגדלה בבת ים. בת של מסגר ועוזרת לגננת, כבת אמצעית ולה שתי אחיות. הוריה התגרשו כשהייתה בת 16.

כנערה הייתה פעילה בתנועת הנוער העובד. בגיל 17 וחצי נרשמה ללימודים באוניברסיטת תל אביב בחוגים לספרות ולמקרא, אך לא סיימה את לימודיה.

ב-1980 הכירה אנג'ל את העבריין שמעיה אנג'ל, נישאה לו וניהלה עמו כנופיה שעסקה בסחר בסמים. אנג'ל התפרסמה בגיל 23 במשפט פלילי שהחל בשנת 1982. באותה עת, הייתה נשואה לשמעיה אנג'ל, וכונתה בעולם התחתון הישראלי בשם "שמוליק". שרה ושמעיה הואשמו ברצח כפול של שני סוחרי סמים, שולמית שולי ב-1981 ומישל נחמיאס ב-1982. האשמה העיקרית כלפי אנג'ל הייתה במתן הוראות רצח ובסיוע לרצח, והמשפט עצמו הסעיר את המדינה באותם ימים. לפני המשפט ובמהלכו אנג'ל ישבה כעצירה בכלא הנשים נווה תרצה ברמלה. באותה עת, החלה אנג'ל בהליכי גירושין מבעלה שמעיה לאחר שזה ביקש זאת ממנה. היא יוצגה במשפטה על ידי עורך הדין הפלילי דוד יפתח, ולאחר יותר משנתיים זוכתה מחמת הספק והשתחררה, בעוד על שמעיה אנג'ל הוטל מאסר עולם.

הפזמונאי יעקב רוטבליט, שסיקר את משפט הרצח הכפול, כתב על הזוג אנג'ל את השיר "רחבת הריקודים" שביצעה הזמרת יהודית רביץ, והשיר נכלל באלבומה "באה מאהבה" שיצא ב-1987.

זמן לא ארוך לאחר שחרורה מן הכלא, הסתבכה שוב בעולם הפשע והסמים ונידונה למאסר בגין סחר בסמים והחזקת נשק חם, היא נעצרה שנית, וישבה בכלא שלוש שנים נוספות - תחילה כעצירה ולאחר מכן כאסירה. 
אחרי שחרורה בשנית, ניתקה אנג'ל את קשריה עם העולם התחתון והתרחקה מסמים.

בשנת 1988 נולדה בתה היחידה אליה. 

בשנת 1993 החלה את דרכה כסופרת כשכתבה את ספרה הראשון "מלאך או שטן", שיצא לאור בהוצאת "ידיעות ספרים". בספר האוטוביוגרפי היא מספרת על עולם הפשע, החיים לצד שמעיה, ותקופתה כאסירה בבית הסוהר. הספר הפך לרב-מכר והודפס ב-19 מהדורות.

בהמשך הפכה לאשת תקשורת ישראלית, הגישה תוכניות, והמשיכה לכתוב ספרים נוספים שהבולט בהם הוא רב מכר נוסף שלה שנקרא בשם "נקמה". 

אנג'ל זכור גם בזכות השתתפותה בפרסומות לשמנת של חברת "תנובה" בהן היא כיכבה לצדו של סמי הורי.

אנג'ל מרצה בכנסים ובאירועים, ומספרת על עולם הפשע ועל ספריה.

מתגוררת בגני תקווה.

ספריה
-----

* "מלאך או שטן" (1993)
* "חכי לי ר'" (1996) (קובץ סיפורים)
* "נקמה" (1998)
* "שנת החתול" (2003)
* "בחורים טובים" (2006)
* "ירח משוגע" (2011)

לקריאה נוספת
------------

* יורם יובל, **ישראל - שיחת נפש**, כנרת זמורה ביתן, 2012.

קישורים חיצוניים
----------------

* שרה אנג'ל - אתר הבית
* שרה אנג'ל - דף הפייסבוק
* רשימת הפרסומים של שרה אנג'ל, בקטלוג הספרייה הלאומית

* שרה אנג'ל, ב"לקסיקון הספרות העברית החדשה"
* שרה אנג'ל, ב"לקסיקון הקשרים לספרות ישראלית"
* הספרים של שרה אנג'ל, באתר "סימניה"
* החשבון: שרה אנג'ל, באתר ynet, 3 באוקטובר 2006
* חיים מרין, העולם מלא פסיכופטים רצחניים, ואנחנו מעריצים אותם, באתר הארץ, 12 בספטמבר 2006 - ביקורת על הספר "בחורים טובים"
* שרה אנג'ל, חמישה ספרים לקחת להודו, באתר ynet, 25 ביוני 2007
* עדי רובינשטיין, שרה יודעת לשחק אותה, באתר ישראל היום, 2 בספטמבר 2011
* נטע חוטר, ‏"יותר קל לכתוב גברים. הם צפויים", באתר ‏מאקו‏, 7 ביוני 2018
* סרטונים שרה אנג'ל, במיזם "סופרים קוראים" של המרכז לספריות וספרות בישראל

הערות שוליים
------------

1. ↑  ע"פ 400/84 מדינת ישראל נגד שרה אנג'ל, ניתן ב-4.9.1986
2. ↑  ע"פ 37/86 מדינת ישראל נגד שרה אנג'ל, ניתן ב-6.11.1986
3. ↑  השיחה עם שרה אנג'ל התקיימה במסגרת תוכנית "שיחת נפש"", ששודרה במקור בHOT בידור ובטלוויזיה החינוכית ומובאת בספר בעריכה מינימלית בשפת הדיבור של המשוחחים

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007290033805171
* GND: 1089795742
* LCCN: no93038441
* VIAF: 237730515
* WorldCat: lccn-no93038441

 |